《九江易帅遂得尽游郡斋》
宋代·董嗣杲

郡吏东征迓衮衣，不知郡圃掩芳扉。
樱桃熟处香山识，杨柳栽时靖节归。
壁帖嵌尘钟鼎碎，楼歌压市管弦飞。
庐山面目清如此，几客登临几夕晖。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。